SSIนิวไฮผลิตส่งมอบเหล็ก
ไตรมาส 1 ปีนี้สูงสุดแซงปี 2553แนวโน้มผลประกอบการดีขึ้นชัดเจน
8 เม.ย. 2556

ไตรมาส 1 ปีนี้สูงสุดแซงปี 2553แนวโน้มผลประกอบการดีขึ้นชัดเจน
สหวิริยาสตีลฯ ทำสถิติสูงสุดใหม่ ทั้งผลิตส่งมอบไตรมาสแรก ผลดำเนินงานดีขึ้น
นายวิน วิริยประไพกิจ ประธานเจ้าหน้าที่บริหารกลุ่มและกรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า ยุทธศาสตร์เชื่อมโยงธุรกิจเหล็กต้นน้ำเห็นผลในไตรมาสแรก ปี 2556 บริษัทประสบความสำเร็จ สายการผลิตที่บางสะพาน ยอดผลิตเหล็กแผ่นรีดร้อนชนิดม้วนไตรมาสแรกได้ทั้งสิ้น 770,408 ตัน สูงสุดของประเทศไทย ขณะที่ยอดส่งมอบเหล็กแผ่นรีดร้อนชนิดม้วนไตรมาสแรกทะลุ 706,833 ตัน 
“บริษัททำสถิติสูงสุดของบริษัทเหล็กของคนไทย จากสถิติปริมาณการผลิตสูงสุด 689,830 ตันต่อไตรมาส เมื่อไตรมาสแรก ปี 2553 ส่วนยอดส่งมอบก็มากกว่าสถิติสูงสุดที่ผ่านมาจำนวน 679,080 ตันในไตรมาสแรก ปี 2553”นายวิน กล่าว 
ทั้งนี้ ในปี 2556 เอสเอสไอตั้งเป้าหมายการผลิตเหล็กแผ่นรีดร้อนชนิดม้วนและส่งมอบให้กับลูกค้า 2.7 ล้านตัน สูงขึ้นจากปี 2555 ที่ผลิตได้ 2.18 ล้านตัน
นายวิน กล่าวว่า การประสบความสำเร็จในด้านการผลิต และการส่งมอบผลิตภัณฑ์นี้เป็นผลมาจาก 2 ส่วนที่สำคัญ คือ ความต้องการใช้เหล็กในประเทศที่เพิ่มขึ้นจากเศรษฐกิจในประเทศที่แข็งแกร่ง รวมถึงการเติบโตของอุตสาห กรรมที่เกี่ยวข้อง อาทิ อุตสาหกรรมรถยนต์ เครื่องใช้ไฟฟ้า และก่อสร้างที่มีปริมาณการผลิตมากขึ้น ซึ่งแสดงให้เห็นถึงความไว้วางใจของลูกค้าที่มีในผลิตภัณฑ์และบริการบริษัท 
นอกจากนี้ ปัจจัยเกื้อหนุนที่เกิดจากการเชื่อมโยงธุรกิจต้นน้ำ และการพัฒนาศักยภาพ อาทิ ความมั่นคงทางวัตถุดิบจากโรงงานเอสเอสไอทีไซด์สนับสนุนการผลิตอย่างต่อเนื่องในปริมาณที่เพียงพอต่อความต้องการ การปรับปรุงประสิทธิภาพของกระบวนการจำหน่ายเพื่อจัดส่งสินค้าถึงมือลูกค้าที่รวดเร็ว การปรับปรุงพัฒนากระบวนการผลิตให้มีประสิทธิภาพสูงขึ้น และที่สำคัญคือความมุ่งมั่น ทุ่มเทของพนักงานทุกคนในการปฏิบัติงานสู่ความเป็นเลิศตามค่านิยมของเอสเอสไอ เพื่อสร้างความสำเร็จให้กับองค์กร
ก่อนหน้านี้ นายนิธิพงศ์ เตชะวณิช ผู้ช่วยกรรมการผู้จัดการใหญ่ สายบัญชีและการเงิน SSI เปิดเผยว่า ในปีนี้บริษัท ตั้งเป้าหมายการผลิตเหล็กแท่งทรงยาว (SLAB) ของโรงถลุงเหล็กในประเทศอังกฤษ 3.2 ล้านตัน สูงขึ้นจากปี 2555 ที่ผลิตได้ 1.68 ล้านตัน 
โรงงานที่อังกฤษจะส่งเหล็กที่ผลิตได้มายังประเทศไทยเพื่อผลิตเป็นเหล็กรีดร้อนชนิดม้วน และกำลังการผลิตส่วนเกินจะส่งไปขายให้กับลูกค้าใหม่ เช่น ตุรกี เม็กซิโก และยุโรป ซึ่งจะส่งผลให้มีกำไรที่สูงขึ้น 
“โรงถลุงเหล็กในประเทศอังกฤษจะปรับตัวดีขึ้นจากปัจจุบันอุตสาหกรรมโดยรวมที่ปรับตัวดีขึ้น และจากที่ได้ใช้วัตถุดิบเก่าๆ ซึ่งมีราคาแพงไปหมดแล้ว ส่งผลให้ไตรมาส 4 ปีนี้ กำไรก่อนดอกเบี้ยภาษีและค่าเสื่อมน่าจะกลับมาเป็นบวกได้” นายนิธิพงศ์ กล่าว
สำหรับการเสนอขายหุ้นเพิ่มทุนที่ยังเหลืออยู่อีกประมาณ 70 ล้านเหรียญสหรัฐนั้น บริษัทคาดว่าจะดำเนินได้เสร็จสิ้นภายในไตรมาส 2 ปีนี้ โดยขณะนี้อยู่ระหว่างการหาวิธีการขายในส่วนที่เหลือนี้ โดยอาจจะขายหุ้นให้แก่ผู้ถือหุ้นเดิมเกินสิทธิ หรือหาผู้ร่วมทุนแบบเฉพาะเจาะจง (พีพี) หรือขายหุ้นให้กับวาโนเมท ซึ่งอยู่ระหว่างการพิจารณาแนวทางที่เหมาะสม